Жеронимуш

Манастирът Жеронимуш (на португалски: Mosteiro dos Jerónimos) се намира в квартал Белем на Лисабон, той е най-грандиозният паметник на късноготическия мануелински стил на португалската архитектура. Намира се под закрилата на ЮНЕСКО като паметник от световното културно наследство на човечеството. История Идеята за създаването му е на Енрике Мореплавателя през 1450 г. Строителството започва при крал Мануел I Щастливи през 1501 г. Манастирът е неразривно свързан с историята на Великите географски открития. Именно там Васко да Гама и спътниците му са прекарали в молитва нощта преди отплаването към Индия. Строителството е финансирано с парите, получени от препродажба на индийски стоки и подправки. Преустройства са извършвани 1502 – 1520 и 1550 – 1580 г., както и обновление през XIX век. Архитектура Западен портал Въпреки че е с по-малки размери в сравнение с южния портал, това е най-значимият портал на Жеронимуш заради своята украса и позицията си пред главния олтар. Западният портал е един добър пример за преход от готически стил към Ренесанса. Порталът е завършен през 1517 година. В тимпана има сцени от раждането на Христос: от ляво надясно: Благовещение (ангелът казва на Мария, че тя ще роди); Рождество (раждането на Христос); и Богоявление (Поклонението на влъхвите). На всяка страна от портала са поставени статуи, сред тях са статуи на крал Мануел I и кралица Мария Арагонска, коленичили в ниши под пищно украсени балдахини, оградени от своите покровители: свети Йероним, съответно свети Йоан Кръстител. Има украса с малки ангелчета, които държат гербовете на краля и кралицата. Ренесансовите елементи включват ангели в римски одежди, херувими. Южен портал Това е украсеният страничен вход на манастира, проектиран от Хуан де Кастельо. Той се смята за един от най-значимите за времето си, макар да не е действителният главен вход на сградата. Порталът е голям, 32 метра (105 фута) висок и 12 метра (39 фута) широк, простиращ се на два етажа. Богато украсен, като включва изобилие от фронтони и зъбери, с четиридесет изваяни фигури, застанали под балдахини в издълбани ниши, около статуята на Енрике Мореплавателя, стоящ на пиедестал между двете врати. В основата на портала са дванадесетте апостоли; също – сибили и пророци, които предсказват раждането на Христос. Тимпанът е украсен на два реда над портала, с полурелеф са изобразени две сцени от живота на свети Йероним: вляво, „Премахването на трън от лапата на лъв“ и отдясно, „Светецът в пустинята“. Връзка между тези сцени е гербът на Мануел I, докато архиволтите и тимпана са покрити с мануелински символи и елементи. Мадоната (Санта Мария де Белем) е поставена на пиедестал в горната част на архиволта, увенчана от статуя на архангел Михаил, докато над портала има кръст на ордена на Христос. Порталът е хармонично фланкиран от всяка страна с голям прозорец с богато украсени корнизи. Църква Църквата има форма на латински кръст, съставен от три кораба на еднаква височина, покрити с обширен купол, поддържан от шест стълба. Куполът е без междини подпори, с ширина от 30 метра. Изобилието от орнаменти достига върха си на това огромно пространство. В капелата вляво от трансепта е погребан кардиналът-крал Енрике I и децата на Мануел I; вдясно е гробът на крал Себащияу и потомците на крал Жуау III. В църквата се намират и гробницата Васко да Гама. В откритите арки между двойките странични колони са гробовете на крал Мануел I и съпругата му Мария Арагонска, крал Жуау III и кралица Катерина Хабсбург. На главния олтар е изработен от художника Лоренцо де Салзедо със сцени от страстите Христови и даровете на влъхвите. Вижте също Манастир на Баталя Манастир в Томар Национален археологически музей, Лисабон Източници Външни препратки Official Site of the Monastery of the Jeronimos